జవాహర్ లాల్ నెహ్రూ
పూర్ణ స్వాతంత్ర్య తీర్మానాన్ని ఆమోదించాకా శాసనోల్లంఘన ఉద్యమాన్ని తాను నిశ్చయించినప్పుడు ప్రారంభించవచ్చన్న అధికారాన్ని కాంగ్రెస్ కార్యనిర్వాహకవర్గం మహాత్మా గాంధీకి ఇచ్చింది. ఉప్పు పన్ను చట్టాన్ని ఉల్లంఘించాలని, ఉప్పు సత్యాగ్రహం చేయాలని గాంధీ నిర్ణయించి దండి వరకు పాదయాత్ర చేసి ఏప్రిల్ 6న జలియన్ వాలాబాగ్ దురంతపు స్మారక దినాన దండిలో ఉప్పు తయారు చేశాడు. మొదట జవాహర్‌లాల్ గాంధీ నిర్ణయం అర్థరహితమని భావించినా, క్రమేపీ దానిని అర్థంచేసుకుని ఉత్సాహం ప్రోదిచేసుకున్నాడు. జవాహర్‌లాల్ గుజరాత్‌లోని దండియాత్రలో ఒక మజిలీ వరకు గాంధీతోపాటు నడిచాడు. దేశ వ్యాప్తంగా శాసనోల్లంఘన ఉద్యమానికి జవాహర్‌లాల్ పిలుపునిచ్చాడు. అలహాబాద్ జిల్లాలో ఉప్పు సత్యాగ్రహం నిర్వహించడానికి సమీపంలో సముద్రతీరం లేకపోవడంతో ఏప్రిల్ 9న చట్టవిరుద్ధంగా తయారుచేసిన ఉప్పు పొట్లాలు అమ్మడం వంటి పనులతో శాసనాన్ని ఉల్లంఘించారు. రాయ్ బరేలి జిల్లాలో కౌళ్ళ చెల్లింపు మానుకుంటూ కౌలు రైతులతో సత్యాగ్రహం ప్రారంభించాడు. ఈ చర్యతో ప్రభుత్వం ఆందోళనపడి జవాహర్‌లాల్‌ను ఏప్రిల్ 14న అరెస్టు చేసింది.
కన్నూరు
మలబార్‌లో ఉప్పుసత్యాగ్రహానికి పయ్యనూర్ ప్రధానకేంద్రంగా మారింది. ఏప్రల్ 13 న కాంగ్రెస్ బృందాలు కె.కేలప్పన్ నాయకత్వంలో కోళికోడ్ నుండి పాదయాత్ర ప్రారంభించి 21 నాటికి పయ్యానూరు చేరుకుని ఉప్పా చట్టాన్ని ఉల్లంఘిస్తూ ఉప్పుతయారీ చేపట్టారు. పయ్యనూరు సత్యాగ్రహ ఉద్యమకారుల మీద పోలీసులు దాడి చేసి ఉద్యమకారులమీద లాఠీప్రయోగించారు. కన్నూరు జిల్లా అంతటా ఉద్యమస్ఫూర్తి వ్యాపించింది. తలస్సేరి మరియు ఇతర ప్రదేశాలలో కాగ్రెస్ కార్యకర్తలు ఉప్పు చట్టాన్ని వ్యతిరేకిస్తూ ఉప్పుతయారీ ఉద్యమం మరియు విదేశీ వద్తు భహిష్కరణ, లిక్కర్ షాపులను మూయించడం వంటి చర్యలు చేపట్టారు.